Document ID: /fineweb-2-swissfilter-quality_10-filterrobots/filtered/02823.jsonl.gz/6

Voditelj Odjela za iseljeništvo Hrvatskog narodnog sabora u BiH i Odbora za vanjsku politiku HDZ-a BiH Niko Marušić sa zahtjevom roditelja obratio se hrvatskoj iseljeničkoj zajednici u Europi i svijetu. U roku od nekoliko dana dirnut sudbinom maloljetne i teško oboljele Nike Miličević Odjelu s konkretnim prijedlogom za pomoć obratio se Vlado Vukoja, hrvatski poduzetnik iz Švicarske. Iz Küsnachta pokraj Züricha, gdje se nalazi sjedište tvrtke koju je Vlado Vukoja osnovao prije gotovo tri desetljeća i koja godišnje ostvaruje gotovo 50 mil. eura prometa, stigao je “ultimatum” da u kupovini posebnog vozila nitko ne sudjeluje osim donatora Vukoje.
“U vrlo kratkom razdoblju pronađena je tvrtka koja je zastupnik njemačkog proizvođača za Hrvatsku te je odabran najkvalitetniji proizvod, a Vukoja je izvršio uplatu i poslao račun na adresu HDZ-a BiH da bi se pomagalo moglo preuzeti kada stigne iz Njemačke”, kazuje nam Niko Marušić. Uz pomoć takvog specijalnog vozila maloj Niki nakon toliko godina bit će omogućen pristup stanu na drugom katu stambene zgrade u mostarskom naselju Dum u kojem živi s roditeljima. Dizalo, pričaju roditelji oduševljeni vrijednom donacijom, nije zbog dimenzija zgrade bilo moguće ugraditi. I u Osnovnoj školi za djecu s posebnim potrebama koju Nika pohađa, također, ne postoji dizalo tako da je za njezino kretanje i boravak uz obična invalidska kolica bila potrebna pomoć roditelja. S godinama Nikinom visinom i ukočenošću takvo kretanje djeteta roditeljima je bilo sve teže organizirati. Njezinu zdravlju nisu pomogle ni silne terapije i fizijatrijski tretmani koji su plaćani tatinom skromnom mirovinom jer njezina mama zbog bolesti kćeri ne može pronaći posao. Jučer je u ime donatora Vlade Vukoje predaju skupog robota gusjeničara, stroja koji omogućava Niki kretanje uz stube i nošenje kolica, u nazočnosti roditelja i polaznika u Udruzi “Vedri osmijeh” obavio predsjednik HDZ-a BiH Dragan Čović.
Zdenko Jurilj
izvor: Večernji list
Tko je Vlado Vukoja – vlasnik tvrtke u Švicarskoj i donator
Kao jedan od najbogatijih Hrvata u Švicarskoj koji sa svojom tvrtkom Teximp SA ostvaruje godišnji promet od gotovo gotovo 50 mil. eura Vlado Vukoja pomogao je brojne Hrvate u Hrvatskoj, BiH i dijaspori. Njegova tvrtka koja se bavi proizvodnjom posebnih strojeva radi već 30 godina. U međuvremenu razvio je svoje poslovanje diljem Europe. Ima poslovnice u Češkoj, Slovačkoj, Hrvatskoj, Srbiji, Rumunjskoj, Bugarskoj i Bosni i Hercegovini.